Христо Ясенов
Празник на мира

chitanka.info

Да млъкнат разпри и злословия!

Да екнат громко барабаните!

И в чест на мирните условия

излезте всички по мегданите!

И нек възхвалим делегатите,

които с тънка дипломация

спечелиха в Париж дебатите —

да бъдем нещо като нация.

Възпей, о музо, реверансите

при връчената резолюция;

възпей на Янка конферансите

за постепенна революция.

Възпей на Стамболийски капата,

на Ганев мините божествени

и ако можеш, даже папата

възпей във тези дни тържествени!

Но не забравяй — сред салоните

на туй версайлско велелепие

на Тодор Тодоров поклоните

и кучешкото раболепие.

Мъже, жени, на удоволствие

отдайте се, но ред да пазите —

че днес за ред и за спокойствие

жадува всеки от думбазите.

Във ред цъфти днес всяка нация —

и нека турим край на хулите!

Със ред и нашта делегация

взема на босия цървулите.

На уличния крясък в кликата

звучи все старото мъдруване,

откак нагази в политиката

и Хамлет, принца от Подуяне.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.